ئەیاز کەرەم، لەگەڵ ھاوڕێکانیدا بە شەش ساڵ زیندانی سزا دراوە، ماوەی چواردە ڕۆژە مانی لە خواردن گرتوە، دۆخی تەندروستی زۆرخراپە..
کاتێک لە زیندانی ئاسایش بوو، وتبووی: چەندین جار بەبێ تاوان گیراوم ئەم جارەش بە زوڵم شەش ساڵ زیندانی کراوم، مردنم پێخۆشترە لەوەی شەش ساڵ بەبێ تاوان لە زیندان بم..
ئەو ئێستا مانی لە خواردن گرتوە بۆ دادپەروەری..
دیمەنی نێو دادگایی کردنی ئەیاز کەرەم..
چەندین کاتژمێر لە دانیشتنی دادگا بوم، گوێم لە دادوەر و نوێنەری ئەنجومەنی ئاسایش و داواکاری گشتی و ئەیاز و پارێزەرەکانیش گرت..
بچوکترین بەڵگە لەسەری نەبوو، لە بێتاوانترین دروستکراوەکانی خودا بوو! بەدوای ھیچدا دەگەڕان بۆ ئەوەی لەسەری گەورەی بکەن!
بە بینینی ڕوخساری، شێوازی قسەکردنی، بێتاوانی ئەم کوڕەت دەبینی..
ئەو وتانەی خوێندرایەوە گوایە دانپێدانانی ئەو بووە، وتەکانی چەند شتێکی سەرنج ڕاکێشی تێدا بوو.. لەوانە..
-لە گروپی ماسنجەر بووە لەگەل شیروان شیروانی..
گروپەکەش تایبەت بوو بە کۆکردنەوەی زانیاری و خراپی حکومەت و گەندەڵی..
دوو کارتی کۆڕەکی لەلایەن کەسێکی ترەوە پێدراوە کەسێکی دیکەش بەناوی بەھجەت 200 دۆلاری وەک ھاوکاری بۆ ناردوەتەوە..
ئەیاز، گوتی: بەشێک لەم زانیاریانە ڕەتدەکەمەوە، من لە ھیچ گروپێکی چات نەبوم و ئاڵوگۆڕی زانیاریم نەکردووە و ڕەخنەمان گرتوە لەکەموکورتی حکومەت بەئاشکرا...
ئەو کارتی مۆبایلەش برادەرێک بۆی ناردوم وەک جەژنانە، بەھجەتیش خزممە و لە ئەوروپاوە 200 دۆلاری پێداوم وەک ھاوکاری..
ئەیاز جەختی لەوە دەکردەوە ئەو لە ھیچ گروپێکی ماسنجەر نەبوە "تەنیا لە فەیسبوک ڕەخنەم گرتوە، من ئەوەندە دڵنیام لەخۆم تەنانەت رەقەم سڕیش لەسەر مۆبایلم نەبوە بردویانە!"
زوڵمێکی ئێجگار گەورە بوو!
بەتۆمەتی سیخوڕی و گروپی چەکداری شەش ساڵ زیندانکرا، کەچی ھیچ بەڵگەی لەسەر نەبوو، دەیان وت: بۆچی ئەو ھاوڕێیەت کارتی کۆڕەکی بۆ ناردوی!
ھیچیان لەسەر ئەیاز نەبو، وەک ئەوەی ڕەخنە تاوانێکی گەورەبێت، داواکاری گشتی دەیپرسی..
مەبەستت چی بوو لەو ڕەخنانە؟
ئەیاز دەیوت: "ڕەخنەمان گرتوە بۆ چاککردنی دۆخی کوردستان، رەخنەکانیشم بە ئاشکرا لە فەیسبوک بڵاوبوەتەوە".
داواکاری گشتی وتی: بەشداری خۆپیشاندانت کردوە؟
ئەیاز، وتی: خۆپیشاندان لە دھۆک نەبوە تاوەکو بەشداربم، بەشداری گردبونەوەم کردوە..
داواکاری گشتی پرسی: مۆڵەتی ھەبوە؟
ئەیاز وتی: وەک بەشداربویەک ڕۆشتم، من ڕێکخەر نەبوم.
جا گردبونەوەش بەیاسا مۆڵەتی ناوێت..
تۆمەتێکی دیکە ئاراستەی ئەیاز کرا ئەوە بوو، کەسێک نامەی بۆ ناردووە وتویەتی ھێزێکی زۆری ئاسایش بۆ شیلادزێ دەچن؟
ئەمیش لە وەڵامدا وتویەتی : دەستخۆش..
دەیان وت: بۆچی وتوتە: دەستخۆش!!!
ئەیاز وەک ئەوەی دڵنیابێت ھیچ تاوانێکی نیە، وتی: جەنابی دادوەر من یەک گرفتم ھەیە.
پێنج ساڵە جنسیە و کارتی دەنگدانم لێوەرگیراوەتەوە، تکایە مافی دەنگدانم پێنج ساڵە لێوەرگیراوەتەوە..
دادوەر وتی: ئەو بابەتە پەیوەندی بەم دۆسیە نیە...
لەپێش خوێندنەوەی حوکمەکەی، وەک ئەوەی دڵنیابێت ئەمڕۆ ئازاد دەبێت، وتی: کاک عەلی کاتێ تۆ بەرنامەی زمانی ژمارەکانت ھەبوو منیشھاوکاری KNN بوم کێشەی ئەو کارتی دەنگدانەم بۆ حەل بکەن.... وتم: با ئازادبیت خودا گەورەیە...
ئەیاز، بە شەش ساڵ زیندانی حوکمدرا..
نەتۆمەتەکان و نە بەڵگە و نە شاھید و نە دانپێدانان، نەیان وت: ئەیاز بەشێکە لە گروپی چەکداری یان سیخوڕی بەسەر نیشتیمان... ئەیاز ھەژاریکی دڵسۆزی ئەم نیشتیمانەبوو کە پارەی کارتی مۆبایلی نەبوو، ڕەخنەی دەگرت لە پێناو ژیانێکی باش...
ئێستا ئەو لە بێتاوانیدا دەیەوێت لە زیندان بمرێت و ھەموان بە بێدەنگی لەم شانۆی مەرگە دەڕوانن!!
تێبینی: جگە لە ئەیاز کەرەم کە لە دۆخێکی تەتەندروستی خراپدایە، ئەندازیار فرسەت و گوھدار و شیروان تەھا دۆخی تەندروستیان زۆرخراپە بەھۆی مانگرتنەوە، ژمارەیەکی زۆری زیندانیکراوان مانیان گرتووە..